CELEX: 62021TN0148
Language: el
Date: 2021-03-11 00:00:00
Title: Υπόθεση T-148/21: Προσφυγή της 11ης Μαρτίου 2021 — Paccor Packaging κ.λπ. κατά Επιτροπής

31.5.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 206/30
            
         
      Προσφυγή της 11ης Μαρτίου 2021 — Paccor Packaging κ.λπ. κατά Επιτροπής
      (Υπόθεση T-148/21)
      (2021/C 206/38)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσες: Paccor Packaging GmbH (Ντίσελντορφ, Γερμανία) και 6 λοιπές προσφεύγουσες (εκπρόσωποι: P. Kugel και G. Dávid, δικηγόροι)
      
         Καθής: Ευρωπαϊκή Επιτροπή
      
         Αιτήματα
      
      Οι προσφεύγουσες ζητούν από το Γενικό Δικαστήριο:
      
                  —
               
               
                  να ακυρώσει τον εκτελεστικό κανονισμό (ΕΕ) 2020/2151 της 17ης Δεκεμβρίου 2020 (1) στο σύνολό του, ή, επικουρικώς, να ακυρώσει τον κανονισμό 2020/2151 εν μέρει, κατά το μέρος που αφορά το άρθρο 2, παράγραφος 4, καθώς και το παράρτημα IV αυτού, ή, επικουρικώς, να ακυρώσει τον κανονισμό 2020/2151 εν μέρει, κατά το μέρος που αφορά κύπελλα για ποτά που κατασκευάζονται εξ ολοκλήρου από πλαστικό·
               
            
                  —
               
               
                  να ακυρώσει τον κανονισμό 2020/2151 εν μέρει, κατά το μέρος που αφορά το άρθρο 3·
               
            
                  —
               
               
                  να ακυρώσει, εν μέρει, την οδηγία (ΕΕ) 2019/904 της 5ης Ιουνίου 2019 (2), κατά το μέρος που αφορά το άρθρο 7, στον βαθμό που έχει εφαρμογή σε κύπελλα για ποτά, και το σημείο 4 του μέρους Δ του παραρτήματος αυτής, και
               
            
                  —
               
               
                  να καταδικάσει την καθής στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής τους, οι προσφεύγουσες προβάλλουν επτά λόγους ακυρώσεως και μία ένσταση ελλείψεως νομιμότητας:
      
                  1.
               
               
                  Με τον πρώτο λόγο προβάλλεται ότι η καθής, με τη θέσπιση του κανονισμού 2020/2151, παρέβη το άρθρο 7 της οδηγίας 2019/904 για τη μείωση των επιπτώσεων ορισμένων πλαστικών προϊόντων στο περιβάλλον και υπερέβη τα όρια των εξουσιών που της απονέμει το Συμβούλιο της Ευρωπαϊκής Ένωσης και το Ευρωπαϊκό Κοινοβούλιο.
               
            
                  2.
               
               
                  Με τον δεύτερο λόγο προβάλλεται ότι η καθής, με τη θέσπιση του κανονισμού 2020/2151, παρέβη ουσιώδη τύπο της διαδικασίας καθόσον εξέδωσε τον κανονισμό αυτό μετά την 3η Ιουλίου 2020, και τις σχετικές διορθωμένες γλωσσικές εκδόσεις, πάνω από 6 μήνες μετά την προθεσμία που όρισαν το Συμβούλιο της Ευρωπαϊκής Ένωσης και το Ευρωπαϊκό Κοινοβούλιο με την οδηγία 2019/904.
               
            
                  3.
               
               
                  Με τον τρίτο λόγο προβάλλεται ότι η καθής, με τη θέσπιση του κανονισμού 2020/2151, παρέβη το άρθρο 7 της οδηγίας 2019/904 και παραβίασε τις αρχές της ασφάλειας δικαίου και της προστασίας της δικαιολογημένης εμπιστοσύνης.
               
            
                  4.
               
               
                  Με τον τέταρτο λόγο προβάλλεται ότι η καθής, με τη θέσπιση του κανονισμού 2020/2151, παρέβη την υποχρέωση αιτιολογήσεως που υπέχει.
               
            
                  5.
               
               
                  Με τον πέμπτο λόγο προβάλλεται ότι η καθής παρέβη το άρθρο 7, παράγραφος 1, της οδηγίας 2019/904, υπέπεσε σε πρόδηλη πλάνη εκτιμήσεως και υπερέβη τα όρια των εξουσιών της.
               
            
                  6.
               
               
                  Με τον έκτο λόγο προβάλλεται ότι η καθής παρέβη το άρθρο 7, παράγραφος 2, στοιχείο γ', της οδηγίας 2019/904 και υπέπεσε σε πρόδηλη πλάνη εκτιμήσεως.
               
            
                  7.
               
               
                  Με τον έβδομο λόγο προβάλλεται ότι η καθής παραβίασε την αρχή της αναλογικότητας.
                  Οι προσφεύγουσες εγείρουν επίσης ένσταση ελλείψεως νομιμότητας, σύμφωνα με το άρθρο 277 ΣΛΕΕ, και υποστηρίζουν ότι το άρθρο 7 και το μέρος Δ, σημείο 4, του παραρτήματος της οδηγίας 2019/904 έχουν θεσπιστεί κατά παράβαση νόμου.
               
            
         (1)  Εκτελεστικός κανονισμός (ΕΕ) 2020/2151 της Επιτροπής της 17ης Δεκεμβρίου 2020 για τη θέσπιση κανόνων σχετικά με εναρμονισμένες προδιαγραφές σήμανσης για τα πλαστικά προϊόντα μίας χρήσης που απαριθμούνται στο μέρος Δ του παραρτήματος της οδηγίας (ΕΕ) 2019/904 του Ευρωπαϊκού Κοινοβουλίου και του Συμβουλίου σχετικά με τη μείωση των επιπτώσεων ορισμένων πλαστικών προϊόντων στο περιβάλλον (ΕΕ 2020, L 428, σ. 57).
      
         (2)  Οδηγία (ΕΕ) 2019/904 του Ευρωπαϊκού Κοινοβουλίου και του Συμβουλίου, της 5ης Ιουνίου 2019, σχετικά με τη μείωση των επιπτώσεων ορισμένων πλαστικών προϊόντων στο περιβάλλον (ΕΕ 2019, L 155, σ. 1).